<classify> JESHI la Magereza nchini limeteua magereza 10 ya kimkakati yatakayojihusisha zaidi na uzalishaji mkubwa wa mazao ya chakula kwa ajili ya kujitosheleza na kupata ziada, ikiwa ni hatua utekelezaji wa agizo la Rais John Magufuli alilolitoa kwa jeshi hilo na Wizara ya Mambo ya Ndani ya Nchi.Naibu Waziri wa wizara hiyo, Hamad Masauni alibainisha yao hivi karibuni mjini Morogoro wakati akijibu hoja za wabunge wa Kamati ya Kudumu ya Bunge ya Masuala ya Ukimwi na Dawa za Kulevya iliyokuwa chini ya Mwenyekiti wake, Dk Oscar Mukasa.Masauni alisema katika kutekeleza mpango huo, tayari serikali imewezesha matrekta 10 yaliyopelekwa kwenye magereza hayo ya kimkakati kwa ajili ya shughuli za uzalishaji wa chakula cha kutosha na kupata ziada.Tumeanza kupiga hatua kwa kuchagua magereza 10 ya kimkakati kwa ajili ya uzalishaji wa chakula cha kujitosheleza na kupata ziada na tumewezeshwa matrekta 10 yaliyopelekwa kwenye magereza haya na yameongezewa nguvukazi ya wafungwa kutoka Magereza mengine, alisema Naibu Waziri Masauni. Hata hivyo, alisema mkakati huo unalenga katika kipindi cha miaka mitano ijayo suala la upungufu wa chakula cha wafungwa magerezani litakuwa limetoweka.Alisema kutokana na mpango mkakati huo uliowekwa, jeshi hilo linatarajia kuongeza uzalishaji wa tani 15,000 za chakula na hivyo kutoka kwenye utegemezi wa chakula kwa asilimia 30 ya sasa.Naye Kamishna wa Sheria na Urekebishaji wa Jeshi la Magereza, Uweso Ngarama alitaja magereza 10 ya kimkakati katika uzalishaji wa chakula cha kujitosheleza na kupata ziada kuwa ni Gereza la Arusha na la Ludewa lililopo mkoani Njombe Mengine ni Songwe, Kitengule lililopo mkoani Kagera, Mollo lililopo Wilaya ya Sumbawanga Mkoa wa Rukwa, Kitai lililopo wilayani Mbinga mkoani Ruvuma, Idete na Kiberege yaliyopo Wilaya ya Kilombero, Mkoa wa Morogoro, Pawaga lillilopo mkoani Iringa na Kitete katika wilayani Nkasi.  <topic>: KITAIFA 